IVL วางเป้าปี 64-66 เพิ่ม EBITDA เท่าตัว เดินหน้าลดหนี้-ลุยลงทุนโครงการใหม่
IVL วางเป้าปี 64-66 เพิ่ม EBITDA เท่าตัว เดินหน้าลดหนี้-ลุยลงทุนโครงการใหม่
IVL วางเป้าปี 64-66 เพิ่ม EBITDA เท่าตัว เดินหน้าลดหนี้-ลุยลงทุนโครงการใหม่
28 ม.ค. 2564

นายอาลก โลเฮีย ประธานเจ้าหน้าที่บริหารกลุ่ม บริษัท อินโดรามา เวนเจอร์ส จำกัด (มหาชน) หรือ IVL เปิดเผยว่า ภายในปี 66 บริษัทคาดการณ์กำไรก่อนหักดอกเบี้ย ภาษีเงินได้ ค่าเสื่อมราคา และค่าตัดจำหน่าย หรือ EDITDA เพิ่มขึ้นอีกเท่าตัว และมีอัตราผลตอบแทนต่อเงินทุนดำเนินงาน หรือ ROCE เพิ่มขึ้นเป็นสองหลัก โดยจะสร้างกระแสเงินสดที่ดีเพื่อให้สอดคล้องกับเป้าหมายการจัดการเงินทุน ลงทุนในโครงการน่าสนใจที่ให้คุณค่า รักษานโยบายการจ่ายเงินปันผลเพื่อตอบแทนผู้ถือหุ้น รวมทั้งลดอัตราส่วนหนี้สินจาก 1.46 เหลือ 0.6 เท่า
“แม้เป็นปีที่ท้าทาย แต่ปี 2563 ทำให้ผมมั่นใจในธุรกิจของเรายิ่งขึ้นไปอีก ท่ามกลางการแพร่ระบาด เราได้เสริมความแข็งแกร่งให้แพลทฟอร์ม เพิ่มศักยภาพบุคลการของเรา และพัฒนาระบบให้ก้าวหน้า ทำให้เราอยู่ในตำแหน่งที่ดีในการสร้างผลประโยชน์จากโอกาสที่เกิดขึ้นในช่วงสถานการณ์ฟื้นตัว เพิ่มศักยภาพของไอวีแอลให้เต็มที่ และเตรียมบริษัทให้พร้อมสำหรับอนาคต” นายอาลก กล่าว
ทั้งนี้แม้ว่าปี 63 จะเป็นปีที่ท้าทาย แต่รูปแบบการดำเนินธุรกิจของ IVL ที่มีการบูรณาการแนวดิ่ง และดำเนินงานในหลากหลายภูมิภาคได้รับการพิสูจน์ว่ามีความยืดหยุ่น สามารถปรับตัวตอบสนองต่อการเปลี่ยนแปลง ด้วยการเติบโตเชิงปริมาณที่แข็งแกร่ง และการบริหารเงินทุนที่รอบคอบ เพื่อรักษาความมั่นคงของกระแสเงินสดสำหรับการดำเนินงาน ผลกระทบต่ออุปสงค์และสเปรดในกลุ่มธุรกิจต่างๆ ส่วนใหญ่เกิดขึ้นเพียงชั่วคราว และคาดว่าจะกลับมาแข็งแกร่งพร้อมการฟื้นตัวของเศรษฐกิจ
นอกจากนี้ คณะผู้บริหารได้ใช้โอกาสในปี 63 เพื่อเตรียมพร้อมสำหรับการเติบโต โดยปรับโครงสร้างการบริหารธุรกิจ สร้างทีมผู้นำที่เข้มแข็งในทุกกลุ่มธุรกิจ และส่งเสริมการทำงานด้วยระบบสนับสนุนต่างๆ อาทิ การจัดตั้ง Centers of excellence การใช้ประโยชน์ร่วมกันจากทรัพยากรในองค์กร หรือการใช้ระบบ ERP ที่เป็นมาตรฐานเดียวกันมาใช้ทั้งองค์กร
สำหรับการเปลี่ยนแปลงโครงสร้างธุรกิจเพื่อลดต้นทุนของบริษัทฯ ซึ่งเรียกว่า โครงการ Olympus เริ่มต้นอย่างมั่นคง โดยไอวีแอลดำเนินงานไปแล้วกว่า 25% มากกว่าแผนงานที่กำหนดไว้สำหรับปีแรก ด้วยการประเมินผลภายในและประสิทธิภาพการดำเนินงานที่ดี เราตั้งเป้าหมายใหม่ที่ท้าทายสำหรับโครงการ Olympus ในการลดต้นทุนให้ได้ 610 ล้านเหรียญสหรัฐภายในปี 66 จากเป้าหมายเดิม 350 ล้านเหรียญสหรัฐที่ประกาศไว้เมื่อปีที่แล้ว ซึ่งประกอบด้วยโครงการปรับต้นทุนและการเพิ่มศักยภาพธุรกิจอย่างเต็มที่กว่า 2,500 โครงการ
ทั้งนี้ แต่ละกลุ่มธุรกิจได้ปรับปรับกลยุทธ์เพื่อให้สอดคล้องกับสภาพแวดล้อมมหภาคที่เปลี่ยนแปลงไป เป้าหมายที่สูงขึ้นจากการปรับเปลี่ยนขององค์กร โอกาสที่ได้จากประโยชน์ของการดำเนินงานที่เป็นหนึ่งเดียวกันทั้งไอวีแอล (One IVL) และโอกาสการเติบโตใหม่ๆ ไปยังธุรกิจที่เกี่ยวเนื่องกัน
โดย IVL มุ่งส่งเสริมด้านสิ่งแวดล้อม สังคม และธรรมาภิบาล (ESG) และได้รับการยอมรับจากองค์กรที่จัดอันดับในฐานะผู้นำในอุตสาหกรรมเคมีภัณฑ์ นอกจากนี้ IVL กำลังดำเนินตามเป้าหมายการรีไซเคิลระดับโลกที่ได้ให้คำมั่นสัญญาไว้ภายในปี 68
 
 